  Анжелика Тихонова корреспондент Приволжск федерал округысь егитъёслэн «iВолга 2.0» форумазы пыриськем Удмуртиысь вить адями огъя 1 миллион 400 сюрс манет тыр грантъёс утӥз. Со сярысь элькунысь Егитъёслэн центрзылэн «Вконтакте» мерлыко вотэсысь огиназ ивортэмын. Удмуртиысь вормисьёс пӧлы пыризы: Андрей Семёнов, «Акселератор социальных проектов «Вверх» ӵектос (440 сюрс манет); Анастасия Колупаева, «Молодёжная площадка для неформального общения молодёжи Кизнерского района «Школа жизни» (200 сюрс манет); Злата Смоленцева, «Образовательный центр «Команда ПРОФИ» (200 сюрс манет); Евгений Дука, «Магазин крафтового чая «DUKE TEA» ӵектос (150 сюрс манет); Антон Касаткин, «Устойчивое развитие малых деревень» ӵектос (150 сюрс манет). Грантъёсъя конкурслэн федерал люкетаз Удмуртиысь оглом 24 ӵектосъёс потӥзы. Кызьы пусйиз форумлэн экспертэз Игорь Крымский, элькунысьтымы пыриськисьёс арысь аре умой дасяськемзэс возьмато. Солэн верамезъя, егитъёслэн выль аспӧртэм малпанъёссылэн кылдэмзы, ӵектосъёс бордын ужаны дышемзы туж шумпотто. «iВолга» выллем форумъёс быгатонлыкъёсты будэтыны, ӵектосъёсты экспертъёслы возьматыны но соослэсь визь-кенеш басьтыны туж умой луонлык. Соин ин уката дуно, асьме делегацимы «iВолга – 2019» форумын Приволжск федерал округысь валтӥсь улосвылъёсын артэ грантъёс понна нюръяськыны быгатэмзэ возьматӥз шуыса. Уката ик татын ӵектосъёслэн ӟечлыксы арысь аре будэ, вожвылъяськон лэчыт луэ шуыса лыдэ басьтоно ке Игорь Крымский, форумлэн экспертэзПусъём, 2019-тӥ арын Самара улосвылын форум выльдэм форматэн ортчиз: дышетонъя но шутэтсконъя выль программа, округъя ужрадъёс но ваньзэ 10 сменаосты выль сямен радъян. Ӵектосъёсъя конкурсэз ортчытонэ но воштӥськонъёс пыртӥзы. Туэ висъям грантъёслэн огъя быдӟалазы 10 миллион манетлэсь трос луиз. Тодэ вайытом, азьвылгес «Таврида» форумын Удмуртиысь творчество удысын ужась егитъёс 1 миллион манет утӥзы.  Тегъёс: егитъёс Удмуртия ПФО форум Мерлык коньдон  